Diari Oficial de la Generalitat Valenciana


Sumari del DOGV 4207, del 11-03-2002 (2002/2400)

ACORD de 5 de març de 2002, del Govern Valencià, pel qual s'aprova el Pla d'Ocupació del Personal del Col·lectiu de Telefonistes de l'administració del Govern Valencià.
------------------------------------------------------------------------------------------------------------------------------------------------------------------------

### Dades del document

Número de DOGV
:   4207

Data del DOGV
:   11-03-2002

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2002/2400


Data del document
:   05-03-2002

Organisme emissor
:   Conselleria d'Innovació i Competitivitat

Tipus de document
:   Acord

Correcció d'errades

Anàlisi jurídica

 Descriptors 

:   * qualificació professional
    * informació
    * funcionari
    * promoció professional
    * personal contractat
    * telèfon
    * programa d'actuació
    * concurs administratiu

ACORD de 5 de març de 2002, del Govern Valencià, pel qual s'aprova el Pla d'Ocupació del Personal del Col·lectiu de Telefonistes de l'administració del Govern Valencià. [2002/X2400]
  
El Govern Valencià, en la reunió del dia 5 de març de 2002, adoptà l'acord següent:
  
Amb data 5 de febrer de 1996, el Govern Valencià va aprovar el Pla Estratègic de Modernització de l'administració Valenciana, dins del qual s'inclou el Projecte Help (Informació i Comunicació de la Generalitat).
  
Per mitjà del Decret 51/1998, de 21 d'abril, del Govern Valencià, es crea una comissió interdepartamental per a l'ordenació del sistema d'atenció i gestió telefònica en l'àmbit de l'administració de la Generalitat Valenciana, per tal de procurar la millora contínua de dit sistema corporatiu.
  
El 3 de novembre de 1998 se subscriu l'Acord de la Mesa Sectorial de la Funció Pública i de la Comissió d'Interpretació, Vigilància i Estudi del II Conveni Col·lectiu del Personal Laboral (CIVE), en què es fixen els criteris generals del pla d'ocupació del col·lectiu de telefonistes.
  
Per Decret 180/1998, de 3 de novembre, del Govern Valencià, es crea i posa en funcionament el Servei Telefònic d'Atenció al Ciutadà-Telèfon Prop, per tal d'atendre les telefonades dels ciutadans, tant per a facilitar informació directa sobre els distints serveis públics que presta l'administració valenciana, com per traslladar dites telefonades a les dependències i organismes que, en raó a les seues funcions, hagen d'atendre-les.
  
La disposició final segona d'aquest últim decret determina l'execució d'un pla d'ordenació de recursos humans, d'acord amb el que preveu la Llei de la Funció Pública Valenciana, a fi que el personal que exercisca els llocs de treball de telefonistes que presten el servei que per dit Decret es crea estiga convenientment capacitat per a això.
  
La progressiva demanda d'informació a través del servei telefònic, així com la creixent complexitat que se sol·licita, requereix prendre algunes mesures tendents a la millora del servei. Una d'aquestes, de capital importància per a la consecució de tal objectiu, és el professionalització i especial qualificació del personal que haja d'atendre el servei d'informació telefònica.
  
A tal fi, i per evitar l'increment de recursos humans, el present pla d'ocupació integra en aquest un curs selectiu de formació i promoció del personal que posseïsca la titulació per a pertànyer al grup D, al mateix temps que es funcionaritza el personal laboral fix que supere el referit curs selectiu.
  
L'article 21 i les disposicions addicionals tercera a setena del text refós de la Llei de la Funció Pública Valenciana estableixen les normes a observar en els plans d'ocupació, que han de ser aprovats pel Govern Valencià. L'article 30 del Reglament de Selecció, Provisió de Llocs de Treball i Carrera Administrativa, aprovat pel Decret 33/1999, de 9 de març, del Govern Valencià, desenvolupa els preceptes abans citats de la Llei de la Funció Pública Valenciana.
  
A més, l'article 12.B) del II Conveni Col·lectiu del Personal Laboral al Servei de l'administració de la Generalitat Valenciana regula els plans d'ocupació i reassignació d'efectius de mode substancialment coincident amb la Llei abans citada.
  
Per la seua banda, la disposició addicional deu de la Llei de la Funció Pública Valenciana, afegida per la Llei 10/1998, de 28 de desembre, de la Generalitat Valenciana, estableix que el personal laboral fix que exercisca un lloc de treball que es classifique de naturalesa funcionarial podrà adquirir la condició de funcionari de carrera, i romandrà en dit lloc si compleix els requisits de l'article 12 de la Llei, per mitjà de la superació dels corresponents cursos de caràcter selectiu. Igualment, regula la situació del personal que no participe o no supere els cursos.
  
Finalment, l'apartat B.4) de l'article 12 del referit Conveni Col·lectiu també permet que en els plans d'ocupació s'integren els cursos de formació, les mesures de promoció i els processos de funcionarització que hi escaiguen.
  
La tramitació del present pla d'ocupació ha sigut realitzada per la Direcció General de Funció Pública, a proposta de la Direcció General de Telecomunicacions i Modernització. El projecte ha sigut negociat amb les organitzacions sindicals representades en la Mesa Sectorial de Funció Pública i en la CIVE. També ha sigut emés informe favorable de l'òrgan competent de la Conselleria d'Economia, Hisenda i Ocupació, tal com exigeix la disposició addicional tercera del text refós de la Llei de la Funció Pública Valenciana.
  
En virtut d'això, de conformitat amb els preceptes citats, en ús de la facultat que li confereix la disposició addicional tercera del text refós de la Llei de la Funció Pública Valenciana, a proposta del conseller d'Innovació i Competitivitat i del conseller de Justícia i Administracions Públiques, el Govern Valencià
  
ACORDA
  
Aprovar el Pla d'Ocupació del Personal del Col·lectiu de Telefonistes de l'Administració del Govern Valencià, d'acord amb les següents prescripcions:
  
1. Objecte del pla d'ocupació
  
En compliment del que preveu la disposició final segona del Decret 180/1998, de 3 de novembre, del Govern Valencià, pel qual es crea i posa en funcionament el Servei Telefònic d'Atenció al Ciutadà-Telèfon Prop, el present pla d'ocupació té per objecte:
  
1.1 Proporcionar l'adequada formació i especial qualificació al personal que integra el col·lectiu de telefonistes de l'administració del Govern Valencià, a fi de millorar la prestació del servei i augmentar la capacitat de treball i les oportunitats professionals de dit personal, així com instruir-los en les noves tècniques d'informació i comunicació corporativa.
  
1.2 Portar a terme la funcionarització del personal que posseïsca els requisits exigits i supere el procés selectiu, per a adaptar la seua relació jurídica laboral amb l'administració del Govern Valencià a la naturalesa funcionarial que adquiriran els nous llocs de treball d'auxiliars d'informació.
  
1.3 Modificar, conforme s'indica en l'apartat 8 d'aquest acord, la classificació dels llocs de treball de telefonista que determine l'òrgan competent, després de concloure el procés a què es referix el paràgraf precedent, i adequar les seues funcions a les noves necessitats.
  
2. Requisits per a participar en el pla d'ocupació
  
2.1 La participació en el present pla d'ocupació és voluntària.
  
2.2. Els qui desitgen prendre part en aquest, han de reunir els tres requisits següents:
  
2.2.1 Ser personal laboral fix del grup E i categoria de telefonista, o funcionari de carrera del grup E de l'article 4 de la Llei de la Funció Pública Valenciana, en aquests dos casos al servei de l'administració del Govern Valencià.
  
2.2.2. Trobar-se en situació de servei actiu i exercir, amb destinació definitiva o provisional, un lloc de treball classificat amb la denominació de telefonista; o tindre concedida la reserva d'un dels dits llocs, per qualsevol de les causes legalment o reglamentàriament previstes; o bé trobar-se en una altra situació administrativa o laboral, sempre que conserve el dret al reingrés en lloc de treball de telefonista.
  
2.2.3 Estar en possessió de la titulació acadèmica exigida en l'article 4 de la Llei de la Funció Pública Valenciana per a l'ingrés en el grup D.
  
2.3 Dits requisits hauran de posseir-se abans de la publicació del present Acord en el Diari Oficial de la Generalitat Valenciana i han de mantindre's fins que es formalitze el nomenament i presa de possessió dels llocs de treball que resulten afectats pel present pla d'ocupació.
  
2.4 Per poder resoldre sobre l'admissió al curs selectiu, els qui hi sol·liciten prendre part han d'adjuntar a la instància el document que acredite posseir el títol de Graduat Escolar, Formació Professional de primer grau o equivalent, junt amb fotocòpia per a la seua confrontació; o bé còpia ja compulsada o notarialment legalitzada. No obstant això, no caldrà adjuntar aquest document quan ja conste anotat en el Registre de Personal o haja sigut prèviament aportat i, en aquests dos casos, així ho manifeste expressament en la sol·licitud d'admissió la persona interessada.
  
3. Comissió d'Admissió i Seguiment
  
3.1 Per seguir el desenvolupament del procés del present pla d'ocupació i, si és procedent, estudiar les possibles incidències relacionades amb l'admissió de sol·licitants al curs i proves selectives, es constituirà, dins dels trenta dies naturals següents a la publicació del present pla d'ocupació, la Comissió d'Admissió i Seguiment (CAS).
  
3.2 Els acords que adopte dita comissió tindran caràcter de proposta, i l'òrgan competent que corresponga resoldrà el que hi escaiga en dret.
  
3.3 La CAS estarà presidida pel cap de l'Àrea de Funció Pública, o funcionari de dita Àrea que delegue, i integrada, a més, pels següents vocals:
  
3.3.1 En representació de l'administració:
  
- Dos vocals designats per la Direcció General de Telecomunicacions i Modernització.
  
- Quatre vocals designats per la Direcció General de Funció Pública; un d'aquests tindran assignades les funcions de secretari de la comissió.
  
3.3.2. Un representant de cada una de les organitzacions sindicals següents: UGT, CCOO, CSI-CSIF, STEPV-IV i CEMSATSE.
  
3.4 Els mateixos òrgans administratius i organitzacions sindicals designaran, si cal, els suplents de la comissió. En el no previst expressament, a dita comissió li seran aplicables les normes contingudes en els articles 22 i següents de la Llei de Règim Jurídic de les Administracions Públiques i del Procediment Administratiu Comú, segons la naturalesa d'aquella.
  
3.5 Per a la constitució i funcionament de la comissió, no serà obstacle que les organitzacions sindicals, o alguna d'aquestes, no designen en temps i la forma els seus representants.
  
4. Curs i proves selectives
  
4.1 Una vegada publicat el present Acord en el Diari Oficial de la Generalitat Valenciana i constituïda la Comissió d'Admissió i Seguiment, per ordre de la Conselleria de Justícia i Administracions Públiques es convocarà el curs de formació, promoció professional i adaptació a la naturalesa funcionarial dels llocs la classificació dels quals ha de modificar-se.
  
4.2 En l'ordre de convocatòria, que es publicarà dins del mes següent a la constitució de dita comissió, es nomenarà el Tribunal Qualificador de les proves d'avaluació continuada i proves finals, sobre els continguts del temari de matèries impartides. Dita ordre establirà igualment el model normalitzat de sol·licitud de participació en el procés selectiu i el termini de presentació d'aquesta, que no podrà ser inferior a vint dies naturals.
  
4.3 L'avaluació continuada, que s'efectuarà durant el desenvolupament del curs, i les proves finals, a celebrar una vegada acabat aquest, tindran caràcter selectiu, i hauran de ser aprovades per a superar el procés. Tant l'avaluació continuada com les proves finals seran qualificades pel mateix tribunal.
  
4.4 El curs haurà de començar dins del termini de quatre mesos des de la publicació de l'ordre de convocatòria.
  
5. Presentació i admissió de sol·licituds
  
5.1 Els qui reunisquen els requisits exigits i desitgen participar en aquest pla d'ocupació, presentaran la sol·licitud, ajustada al model oficial, dins del termini concedit en l'ordre de convocatòria, i acompanyada, quan escaiga, del document a què es refereix el punt 2.4 anterior.
  
5.2 Finalitzat el termini de presentació de sol·licituds, i prèvia proposta de la Comissió d'Admissió i Seguiment, la Direcció General de Funció Pública dictarà resolució en què aprovarà amb caràcter provisional les relacions de persones admeses i excloses a la realització del curs i proves selectives, amb expressió del motiu d'exclusió i concedirà un termini de deu dies perquè puguen formular les al·legacions que estimen convenients, esmenar les faltes o omissions, o bé millorar la sol·licitud. Dita resolució es publicarà en el Diari Oficial de la Generalitat Valenciana.
  
5.3 Conclòs l'anterior tràmit i fetes, si és procedent, les rectificacions escaients, la Direcció General de Funció Pública dictarà nova resolució d'aprovació definitiva de la relacions d'admesos i exclosos, que es publicarà igualment en el Diari Oficial de la Generalitat Valenciana.
  
6. Temari i duració del curs
  
6.1 El curs constarà de dos mòduls:
  
6.1.1 El primer, relatiu a les àrees de coneixements per a la formació i promoció al grup D, amb una duració de 40 hores lectives i el temari que s'indica en l'annex.
  
6.1.2. El segon mòdul, relatiu a l'àrea de coneixements de l'organització administrativa i l'activitat de les administracions públiques, amb una duració de cinc hores lectives i el temari que s'indica en l'annex, amb destinació a l'adaptació de la relació jurídica amb la naturalesa dels llocs (funcionarització).
  
6.2 Al temps de duració d'aquests dos mòduls cal afegir 3 hores per a la realització de les proves de l'avaluació continuada, més el temps que assenyale el Tribunal per a efectuar les proves finals.
  
6.3 Els qui participen en el curs i ja tinguen la condició de funcionaris de carrera, queden exempts d'assistir al segon mòdul del curs i realitzar les proves corresponents, tant de l'avaluació continuada com de les finals.
  
7. Organització i desenvolupament del curs
  
7.1 Correspon a l'Institut Valencià d'Administració Pública (IVAP) l'organització del curs, determinar el calendari d'aquest, règim horari i lloc o llocs de realització; la qual cosa es farà pública oportunament per mitjà de resolució del director general de Funció Pública, que es publicarà en el Diari Oficial de la Generalitat Valenciana.
  
7.2 Per tindre accés a realitzar les proves finals, serà indispensable haver assistit al vuitanta-cinc per cent de les hores lectives de cadascun dels mòduls del curs, sense el seu requisit no podrà superar-se aquest.
  
7.3 El personal invident o amb una altra discapacitat disposarà de l'adequada adaptació del procés selectiu a les especials característiques individuals. Aquesta adaptació es produirà igualment en l'exercici de les seues funcions.
  
7.4 Per a superar el procés cal haver obtingut una qualificació global final mínima de cinc punts, sobre un màxim de deu, incloent tant l'avaluació continuada com les proves finals.
  
7.5 Conclòs el curs i realitzades les proves finals, el tribunal remetrà a la Direcció General de Funció Pública, per a la publicació en el Diari Oficial de la Generalitat Valenciana, l'acord en què aprove la relació de participants que hagen superat el procés selectiu, amb la declaració expressa d'aquesta circumstància i la puntuació obtinguda.
  
8. Modificació de la classificació de llocs de treball
  
8.1 Finalitzat el procés anterior i en el termini dels dos mesos següents a la publicació de l'acord a què es refereix l'anterior apartat 7.5, l'òrgan competent dictarà resolució de modificació de la classificació dels llocs de treball de telefonistes que escaiga, que serà substituïda per la següent:
  
Denominació: auxiliar d'informació.
  
Naturalesa: funcionarial.
  
Sector: general.
  
Requisits: grup D, auxiliar d'informació.
  
Complement de destinació: 12.
  
Complement específic: E015.
  
Forma de provisió: concurs.
  
Funcions:
  
- Proporcionar informació general al ciutadà, relativa a l'organització i activitat de l'administració de la Generalitat Valenciana, en matèria de centres, òrgans, persones, documents, procediment o expedients, segons les instruccions dels seus superiors. La informació es facilitarà telefònicament, de mode presencial o per qualsevol altre mitjà que sol·licite el ciutadà i estiga operativament disponible.
  
- Mantindre actualitzades les bases de dades de la informació general que s'ha fet referència.
  
- Quan les necessitats del servei ho aconsellen, a parer del superior jeràrquic, prestar la seua col·laboració en els registres d'entrada-eixida de documents.
  
- Tot això sense perjudici que, per raons organitzatives o de discapacitat de l'empleat públic, se li encomane l'execució exclusiva d'alguna o algunes de dites funcions.
  
8.2 En la resolució de classificació s'indicarà expressament la data a partir de la qual produirà efectes aquesta.
  
8.3 El present apartat 8 es dicta en l'àmbit d'aquest pla d'ocupació, a l'empara de la facultat atribuïda al Govern Valencià per l'apartat b) «in fine» de l'article 26 del text refós de la Llei de la Funció Pública Valenciana, sense perjudici de les facultats de l'òrgan competent per a acordar la classificació dels llocs i la seua eventual futura modificació.
  
9. Situació dels que no participen o no superen el procés selectiu
  
9.1 Els que no sol·liciten participar en el curs i proves selectives, desistisquen de la seua sol·licitud, renuncien al seu dret, manquen de la titulació acadèmica exigida o no superen el procés selectiu, podran romandre en els respectius llocs de treball o ser reassignats a altres del seu grup de titulació, respectant les seues retribucions i localitat de destinació, segons acorde l'òrgan competent, en atenció a les necessitats del servei.
  
9.2 Sense perjudici del compliment, quan escaiga, del que disposa l'article 21 de la Llei de la Funció Pública Valenciana, article 30 del Reglament aprovat pel Decret 33/1999, de 9 de març, del Govern Valencià, i l'article 12.B) del II Conveni Col·lectiu, la reassignació que, si és procedent, es realitze del personal a qui es refereix l'anterior paràgraf serà objecte de negociació amb les organitzacions sindicals representades en la Mesa Sectorial de Funció Pública o en la CIVE, segons corresponga a la naturalesa funcionarial o laboral del personal afectat.
  
10. Promoció i adaptació a la naturalesa jurídica del lloc
  
10.1 Els que superen el curs i les proves selectives finals, sempre que posseïsquen els requisits exigits, accediran a la condició de funcionaris de carrera del grup D, sector d'administració general, auxiliars d'informació.
  
10.2 El personal comprés en el paràgraf precedent romandrà en la mateixa destinació i, en tot cas, sense que varie el caràcter definitiu o provisional de dita destinació ni la naturalesa del sistema o procediment de provisió.
  
11. Nomenaments
  
11.1 El personal que supere el procés de promoció i adaptació del règim jurídic a la naturalesa del lloc que ocupa, segons el que preveu aquest pla, serà nomenat funcionari de carrera, en els termes de l'anterior apartat 10, dins dels tres mesos següents a la classificació dels llocs, a què es refereix l'apartat 8 d'aquest acord.
  
11.2 Els que abans de dit nomenament foren funcionaris de carrera del grup E, seran declarats en situació d'excedència automàtica en el grup de titulació que corresponga, després d'exercir l'opció que els concedix la legislació sobre incompatibilitats.
  
11.3 Els que abans del referit nomenament foren contractats laborals indefinits seran declarats en situació d'excedència voluntària automàtica com a personal laboral del grup E, segons el que preveu l'article deu del II Conveni Col·lectiu abans citat, amb efectes del dia immediat anterior al de la presa de possessió com a funcionaris.
  
11.4 La data d'efectes de la presa de possessió es determinarà en l'ordre de nomenament.
  
12. Garantia de retribucions
  
En el cas que les retribucions que corresponga percebre al funcionari de carrera en el nou lloc d'auxiliar d'informació, una vegada complits els tràmits a què es refereix l'anterior apartat 11, foren inferiors en còmput global anual al que percebia amb anterioritat a l'execució d'aquest pla d'ocupació, se li reconeixerà i abonarà un complement personal transitori per la diferència, mentre ocupe el lloc. Aquest complement serà absorbible, totalment o parcialment en còmput anual, per qualsevol increment retributiu que afecte el lloc de treball o el grup de titulació a què pertany dit funcionari.
  
13. Situacions administratives i classes de destinació
  
La superació del curs i de les proves selectives del present pla d'ocupació no suposarà, per si mateixa, la modificació de la situació administrativa en què es trobe ni la classe de destinació que tinga cada persona interessada amb anterioritat a l'acabament del procediment.
  
14. Termini d'execució del pla
  
En compliment del que disposa el paràgraf vuité de l'article 21 de la Llei de la Funció Pública Valenciana, s'estableix que l'execució del present pla d'ocupació ha de quedar conclosa en el termini màxim de divuit mesos, a partir del dia de la seua publicació.
  
15. Norma transitòria
  
Al personal laboral temporal o funcionari interí que, a la data de publicació del present acord, estiga exercint lloc de telefonista la classificació del qual es modifique per la d'auxiliar d'informació, se li aplicaran les següents regles:
  
15.1 Si està en possessió de la titulació acadèmica exigida per a pertànyer al grup D, se li nomenarà funcionari interí de dit grup D, auxiliar d'informació, amb efectes i presa de possessió del dia en què tinga efecte la modificació de la classificació del lloc. A aquest personal se li podrà impartir un curs de formació, d'assistència obligatòria, si així ho acorda la Direcció General de Funció Pública, a proposta de la Direcció General de Telecomunicacions i Modernització.
  
15.2 Si manca de la titulació a què es refereix l'apartat anterior, cessarà el dia immediat anterior a la data d'efecte de la nova classificació del lloc, i es reincorporarà a la borsa de treball en les condicions que li corresponguen.
  
16. Habilitació reglamentària
  
S'autoritza el conseller de Justícia i Administracions Públiques perquè dicte les normes i actes administratius que requerisca l'execució del present acord.
  
17. Efectes
  
Aquest acord tindrà efectes des del dia de la publicació en el Diari Oficial de la Generalitat Valenciana.
  
18. Recursos
  
18.1 De conformitat amb els articles 109 i 110 de la Llei 30/1992, de 26 de novembre, segons la redacció donada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, el present Acord posa fi a la via administrativa i contra aquest cap interposar, amb caràcter potestatiu, recurs de reposició davant del Govern Valencià, en el termini d'un mes a partir de l'endemà de la publicació en el Diari Oficial de la Generalitat Valenciana, d'acord amb els articles 116 i 117 de dita llei.
  
18.2. Quan no es recórrega en reposició, podrà interposar-se recurs contenciós administratiu, en el termini de dos mesos a partir de l'endemà de la referida publicació d'aquest acord, davant la Sala Contenciosa Administrativa del Tribunal Superior de Justícia de la Comunitat Valenciana, conformement amb el que disposen els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Aquest recurs també podrà interposar-se contra la resolució expressa o la desestimació presumpta del recurs de reposició. En aquest últim cas, el termini d'interposició serà de sis mesos, comptat segons estableix el citat article 46.
  
València, 5 de març de 2002
  
El conseller secretari del govern valencià,
  
JOSÉ JOAQUÍN RIPOLL SERRANO
  
ANNEX
  
Temari del curs selectiu a desenvolupar en el Pla d'ocupació del personal del col·lectiu de telefonistes de l'administració del Govern Valencià.
  
Primer mòdul de 40 hores lectives:
  
1. Comprensió dels projectes HELP i PROP (2 hores).
  
2. Coneixements informàtics per a auxiliars d'informació (15 hores).
  
3. Aplicació PROP. Guia de persones (10 hores).
  
4. Aplicació del manteniment de la informació (5 hores).
  
5. Comunicació telefònica (8 hores).
  
Segon mòdul de 5 hores lectives:
  
1. Concepte d'organització administrativa i pressupostos constitucionals (1 hora).
  
2. L'organització administrativa espanyola: estatal, autonòmica i local. Títol VIII de la Constitució espanyola (1 hora).
  
3. L'activitat de les administracions públiques (3 hores):
  
- Drets i obligacions de l'administració i dels ciutadans.